《水龙吟 胥江竞渡》
明代·沈宪英

熏风池馆新篁，片红飞尽惊梅雨。纨扇初裁，罗衣乍试，又逢重午。

万户千门，游人争出，俱悬艾虎。看碧蒲萦恨，朱榴沾醉，似续离骚旧谱。

惆怅韶华易换，最关心、画船箫鼓。当年沉水，今朝寒食，依然荆楚。

抉目城边，捧心台畔，恨垂千古。霎时间惟见，清江一曲，绿蓑渔夫。

作者简介：字蕙思，号兰友，吴江人，中翰自炳长女，叶世傛室。